**Umhvørvismálaráðið**

|  |  |
| --- | --- |
| Dagfesting: | XXXXXX |
| Mál nr.: | 22/16183 |
| Málsviðgjørt: | HI |
| Ummælistíð: | Skrivið frá/til |
| Eftirkannað: | Lógartænastan  dagfestir |

**Uppskot til**

**Kunngerð**

**um**

**pantskipan fyri íløt**

Við heimild í §§ 1-2, § 3, stk. 3-5, §§ 4-10 og § 11, stk. 2-3 í løgtingslóg nr. XX frá XX 2024 um pantskipan fyri íløt, verður ásett:

*Íløt fevnd av kunngerðini*

**§ 1.** Henda kunngerðin fevnir um íløt úr metali, plasti og glasi, sum rúma minni enn 20 litrum, til hesar vørur:

1) øl fevnt av kapitli 22.03 og 22.02 í toll- og vøruskránni,

2) drykkjuvørur fevndar av kapitli 22.01 og 22.02 í toll- og vøruskránni, t.e. vatn, mineralvatn, sodavatn, orkudrykkir, saft o.a.,

3) drykkjuvørur fevndar av kapitli 22.01, 22.02 og 20.09 í toll- og vøruskránni, sum rúsdrekka fevnt av kapitli 22.08 ella etanol er blandað upp í, og drykkjuvørur framleiddar av rúsdrekka og etanoli, sum líkjast hesum drykkjuvørum,

4) drykkjuvørur fevndar av kapitli 22.04, 22.05, 22.06 og 22.08, t.e. vín, vermouth, cider, rúsdrekka o.a.,

5) aðrar geraðar drykkjuvørur og blandingar av geraðum drykkjuvørum og drykkjuvørum við ongum alkoholi fevndar av kapitli 22.06 í toll- og vøruskránni, t.e. perucider, mjøður, saké o.a.,

6) fruktsaft, grønmetissaft o.a. fevnt av kapitli 20.09 í toll- og vøruskránni og

7) óblandaða saft ella annan úrdrátt til leskidrykkir fevnd av kapitli 21.06 í toll- og vøruskránni.

Stk. 2. Er ikki annað ásett, fevnir kunngerðin ikki um:

1) kaggar,

2) plastdunkar, sum rúma meira enn 10 litrum, til vatn, kelduvatn og mineralvatn uttan kolsýru og

3) íløt, sum rúma meira enn 4,9 litrum, til vøru fevnda av stk. 1, nr. 7.

*Allýsing*

**§ 2**. Í hesi kunngerðini skulu hesi hugtøkini skiljast soleiðis:

1) Framleiðari: Ein, sum í Føroyum letur vøru fevnda av § 1 í íløt fevnd av § 1 til sølu ella avhendingar.

2) Góðkend móttøka: Ein móttøka fyri íløt fevnd av § 1, sum pantumsitaranum hevur góðkent sambært § 9, stk. 4 og 5.

3) Innflytari: Ein, sum flytur inn vøru fevnda av § 1 í ílati fevndum av § 1.

4) Pantumsitari: Tann, sum landsstýrisfólkið við heimild í § 2 í løgtingslóg um pantskipan fyri íløt hevur litið til at umsita, reka og hava eftirlit pantskipanini, sbr. § 3.

5) Sølustað: Har vørur fevndar av § 1 verða seldar brúkarum í íløtum fevndum av § 1.

6) Rakstrargjald: Gjald fyri allar útreiðslur, sum pantumsitarin hevur av pantskipanini, t.d. til íløgur, viðlíkahald, umsiting, rakstur, eftirlit, leigu av leysafæ og fastogn, flutning, kunningarátøk og grannskoðan. Sambært § 3 í løgtingslóg um pantskipan gjalda innflytarar og framleiðarar pantumsitaranum rakstrargjald fyri hvørt ílat fevnt § 1, sum innflutt verður, ella sum vøra fevnd av § 1 verður latin á. Rakstrargjaldið fyri hvørt ílatið verður ásett sambært reglunum í § 12.

*Pantumsitari*

**§ 3.** L/F Interkommunali Renovatiónsfelagsskapurin, IRF, umsitur, rekur og hevur eftirlit við pantskipanini sambært kunngerðini.

*Rindan av pantvirði*

**§ 4.** Sølustøð og góðkendar móttøkur skulu rinda viðskiftafólki pantvirðið sambært stk. 3, tá ið tikið verður ímóti íløtum fevndum av § 1, sum eru skrásett sambært § 7, stk. 2. Eitt sølustað kann ikki krevja, at pantvirðið verður brúkt til keyp á sølustaðnum.

*Stk. 2.* Tað er ein treyt fyri at fáa pantvirðið rindað, at ílatið er í so frægum standi, at fløskuautomatir góðkendar sambært § 10 stk. 3, kunnu handfara tað og lesa strikukoduna av. Hjá sølustøðum við ongari fløskuautomat skulu appir ella skannarar, sum eru góðkend sambært § 10, stk. 3, kunna lesa strikukoduna av.

*Stk. 3.*Pantvirðið á íløtunum fevndum § 1 er:

1) kr. 2,00 fyri íløt, sum rúma 0,5 litrum ella minni, og

2) kr. 4,00 fyri íløt, sum rúma meira enn 0,5 litrum.

*Kunning um pantvirðið*

**§ 5***.* Sølustøð skulu á prísskeltum, kvittanum, rokningum og lýsingum kunna um pantvirðið sambært § 4, stk. 3.

*Stk. 2.* Øll, sum selja ella avhenda sølustøðum vøru fevnda av § 1, skulu kunna sølustøðini um pantvirðið á íløtunum.

*Vantandi pant og rakstrargjald*

**§ 6.** Fær pantumsitarin fleiri íløt, enn pant og rakstrargjald eru goldin fyri sambært § 3 í løgtingslóg um pant á íløtum, kann hann krevja írestandi peningin frá innflytaranum ella framleiðaranum, sum íløtini eru skrásett hjá.

*Skráseting av framleiðara, innflytara og íløtum*

**§ 7.** Framleiðarar og innflytarar skulu skráseta seg hjá pantumsitaranum við navni, bústaði og vinnutali, áðrenn teir kunnu selja ella avhenda íløt fevnd av § 1 í Føroyum.

*Stk. 2.* Áðrenn framleiðarar ella innflytarar kunnu selja ella á annan hátt avhenda íløt fevnd av § 1, skulu teir hava skrásett íløtini hjá pantumsitaranum. Skrásetingin er framd, tá ið pantumsitarin hevur váttað hana. Skrásetast skulu strikukodan á ílatinum, hvørjum tilfari ílatið er úr, støddin á ílatinum og navnið á vøruni.

*Stk. 3.* Pantumsitarin kann biðja um fleiri upplýsingar enn tær í stk. 1 og 2 nevndu.

*Stk. 4.* Tá ið pantumsitarin krevur tað, skulu framleiðarar og innflytarar veita skjalprógv fyri upplýsingum um seg sjálvar ella íløtini. Pantumsitarin kann sýta fyri skráseting sambært stk. 1 og 2 ella taka skráseting aftur, til skjalprógv eru veitt.

*Stk. 5.* Framleiðarar og innflytarar skulu lata pantumsitaranum upplýsingarnar at skráseta í tí líki og á tann hátt, sum pantumsitarin krevur.

*Stk. 6.* Pantumsitarin kann strika ein innflytara ella framleiðara, sum er skrásettur sambært stk. 1, um viðkomandi annaðhvørt biður um at verða strikaður, er strikaður úr skrásetingini hjá Skráseting Føroya ella ikki innan fýra vikur hevur svarað einum fyrispurningi frá pantumsitaranum, um hann framvegis vil vera skrásettur.

*Stk. 7.* Verður ein framleiðari ella innflytari strikaður, sbr. stk. 6, verða íløtini, sum eru skrásett hjá viðkomandi, somuleiðis strikað.

*Móttøkuskylda, móttøkutíðir og undantøk frá móttøkuskyldu*

**§ 8.** Sølustøð og góðkendar móttøkur hava skyldu at taka ímóti øllum íløtum fevndum av § 1.

*Stk. 2.* Sølustøð skulu taka ímóti íløtum í minsta lagi átta tímar um vikuna í upplatingartíðini. Góðkendar móttøkur og sølustøð við góðkenning sambært § 9, stk. 3, skulu taka ímóti íløtum í minsta lagi 30 tímar um vikuna.

*Stk. 3.* Tímakrøvini sambært stk. 2 skulu lúkast millum kl. 07:00 og kl. 22:00 og í minsta lagi ein tíma í senn. Pantumsitarin kann í serligum førum veita undantak frá krøvunum sambært stk. 2 og 3.

*Stk. 4.* Sølustøð og góðkendar móttøkur skulu á sjónligum stað kunna um sínar móttøkutíðir.

*Stk. 5.* Tímakrøvini sambært stk. 2 falla burtur, um sølustaðið ella móttøkan vegna halgidag, almennan frídagur ella onnur viðurskifti hevur stongt á einum degi, har sølustaðið ella móttøkan annars hevði havt opið og tikið ímóti íløtum.

*Stk. 6.* Sølustøð hjá bryggjaríum, sum hava loyvi at selja vøru fevnda av løgtingslóg um innflutning og sølu av rúsdrekka, hava bara skyldu at taka ímóti íløtum fevndum av § 1, sum tey sjálv selja.

*Stk. 7.* Hesi sølustøðini fevnir stk. 1 ikki um:

1. matstovur,
2. barrir,
3. kaffistovur,
4. móttøkur á hotellum, venjingarmiðstøðum og tílíkum,
5. pylsuvognar og aðrir matvognar,
6. sølustøð við loyvi at selja rúsdrekka við meira enn 5,8 rúmprosentum av alkoholi á framleiðslustaðnum,
7. sølustøð, sum vanliga ikki ella bara í sera avmarkaðan mun selja matvørur og bara selja heilt fáar vørur fevndar av § 1, t.d. amboðshandlar, timburhandlar og venjingarmiðstøðir,
8. bakarí, sum í høvuðsheitum ikki selja annað enn bakstur, og
9. sølubúðir til hissinissølu í sambandi við eitt nú bygdarstevnur, ítróttatiltøk, tónleikatiltøk og sølustevnur.

*Stk. 8.* Valdar ivi, ger pantumsitarin av, um eitt sølustað er fevnt av stk. 7. Avgerðin kann ikki kærast.

*Móttøkur og samstarv um móttøku av íløtum*

**§ 9.** Sølustøð kunnu samstarva um felags móttøku av íløtum, so at eitt sølustað, sum pantumsitarin hevur góðkent, tekur ímóti íløtum fyri onnur sølustøð og hesi verða undantikin móttøkuskylduni sambært § 8, stk. 1. Sølustøð verða somuleiðis undantikin móttøkuskylduni sambært § 8 stk. 1, um tey samstarva við eina móttøku, sum er góðkend sambært § 9, stk. 4-5.

*Stk. 2.* Fyri at verða undantikin móttøkuskylduni sambært § 8, stk. 1, skulu sølustøð á sjónligum stað kunna um, hvønn samstarv er fingið í lag við sambært stk. 1.

*Stk. 3.* Góðkenning av felags móttøku sambært stk. 1 er treytað av, at treytirnar í reglugerðini hjá pantumsitaranum um hølis- og atkomuviðurskifti, maskinur, tólbúnað og ritbúnað eru loknar.

*Stk. 4.* Pantumsitarin kann góðkenna móttøkur, sum ikki eru knýttar at nøkrum sølustað.

*Stk. 5.* Góðkenning av móttøku sambært stk. 4, er treytað av, at treytirnar í reglugerðini hjá pantumsitaranum um staðseting, hølis- og atkomuviðurskifti, maskinur, tólbúnað og ritbúnað eru loknar.

*Stk. 6.* Samstarv sambært stk. 1 kann bara fara fram innan fyri samstarvsøkini sambært fylgiskjali 1. Pantumsitarin kann í serligum førum loyva samstarvi tvørtur um samstarvsøkini sambært fylgiskjali 1.

*Stk. 7.* Avgerðir sambært § 9 kunnu ikki kærast.

*Handfaring av íløtum*

**§ 10.** Pantumsitarin syrgir fyri, at íløt fevnd av § 1 verða heintað hjá sølustøðum við móttøkuskyldu og hjá góðkendum móttøkum. Íløt skulu heintast so regluliga, at tey ikki rúgvast upp hjá tí einstaka sølustaðnum ella móttøkuni.

*Stk. 2.* Innflytarar og framleiðarar kunnu lata pantumsitaranum íløt beinleiðis sambært avtalu.

*Stk. 3.* Pantumsitarin ásetur í reglugerð, hvussu íløt skulu handfarast, eisini krøv til maskinur, ritbúnað og tólbúnað, og kunnar sølustøð, góðkendar móttøkur og avtalupartar sambært stk. 2 um ásettar reglur. Pantumsitarin setur treytir og gevur

sølustøðum og góðkendum móttøkum loyvi at kroysta íløt á staðnum og avrokna beinleiðis við seg við dátufráboðan.

*Stk. 4.* Eru íløt ikki handfarin samsvarandi reglugerðini hjá pantumsitaranum, sbr. stk. 3, kann pantumsitarin sýta fyri at taka ímóti ella heinta íløtini, til viðurskiftini eru fingin í rættlag.

*Stk. 5.* Pantumsitarin kann krevja gjald fyri kassar, íløt og posar, sum nýtast skulu til at handfara íløt sambært reglugerðini hjá pantumsitaranum, sbr. stk. 3. Gjaldið skal samsvara við kostnaðin.

*Stk. 6.* Pantumsitarin rindar gjaldið sambært stk. 5 aftur, tá ið kassin, ílatið ella posin er fingin pantumsitaranum aftur.

*Stk. 7.* Brúkt íløt fevnd av § 1 kunnu bara flytast út við loyvi frá pantumsitaranum.

*Avrokning við pantumsitaran*

**§ 11**. Pantumsitarin skal rinda sølustøðum, góðkendum móttøkum, framleiðarum og innflytarum pantvirðið, sbr. § 4, stk. 3, á íløtum fevndum av § 1, sum hann hevur heintað ella móttikið sambært § 10, stk. 1 og 2, og sum eru skrásett sambært § 7, stk. 2.

*Stk. 2.* Pantvirðið verður bara rindað, um strikukodan er í so frægum standi, at útbúnaður, sum lýkur krøvini í reglugerðini sambært § 10, stk. 3, kann lesa hana av. Undantikin eru sølustøð og góðkendar móttøkur, sum við loyvi frá pantumsitaranum kroysta íløt á staðnum og avrokna beinleiðis við pantumsitaran við dátufráboðan.

*Stk. 4.* Er ósamsvar millum uppteljingina av íløtum hjá einum sølustað ella góðkendari móttøku og uppteljingini hjá pantumsitaranum, verður pantvirðið rindað við støði í uppteljingini hjá pantumsitaranum.

*Áseting av rakstrargjaldi*

**§ 12.** Áðrenn pantumsitarin ásetur nýtt rakstrargjald, skal hann senda skrásettum innflytarum og framleiðarum eina frágreiðing um gongdina, síðan rakstrargjald seinast varð ásett, eina rakstrarætlan fyri tíðarskeiðið, til rakstrargjaldið væntandi aftur verður dagført, og uppskotið til áseting um nýtt rakstrargjald til ummælis. Ummælisfreistin er ein mánað.

*Stk. 2*. Pantumsitarin ásetur rakstrargjaldið í minsta lagi eina ferð um árið og boðar skrásettum framleiðarum og innflytarum og TAKS frá, í minsta lagi 14 gerandisdagar áðrenn rakstrargjaldið kemur í gildi.

*Stk. 3*. Landsstýrisfólkið skal góðkenna rakstrargjaldið, áðrenn boðað verður frá sambært stk. 2.

*Stk. 4.* Avlop av sølu av tilfari frá íløtum og avlop av vantandi returpanti skulu nýtast til útreiðslur av pantskipanini.

*Afturbering av panti og rakstrargjaldi*

**§ 13** Pantumsitarin kann eftir umbøn bera framleiðarum og innflytarum pantvirðið og rakstrargjaldið fyri íløt fevnd av § 1 aftur, um teir kunnu skjalprógva, at íløtini eru útflutt ella seld ella avhend til proviant ella tollfría sølu, og um pantumsitarin metir tað vera ósannlíkt, at íløtini enda aftur í pantskipanini. Pantumsitarin ger av, hvørji skjalprógv ið eru er nøktandi.

*Stk. 2.* Ein avgerð hjá pantumsitaranum um at sýta fyri afturbering sambært stk. 1 kann ikki kærast.

*Eftirlit*

**§ 14.**Pantumsitarin hevur eftirlit við, at løgtingslógin og reglur ásettar við heimild í løgtingslógini verða hildnar.

*Stk. 2.* Pantumsitarin kann krevja at fáa allar upplýsingar, sum krevjast til at útinna eftirlitið, útflýggjaðar frá innflytarum, framleiðarum, sølustøðum og góðkendum móttøkum.

*Stk. 3.* Pantumsitarin kann fyri framleiðarans ella innflytarans rokning fáa bókhaldið og goymsluna hjá einum framleiðara ella innflytara grannskoðað, um hann hevur grundaðan illgruna um, at pant og rakstrargjald eru goldin fyri færri íløt, enn innflutt eru ella vøra er latin á. Verður við grannskoðanini staðfest, at innflytarin ella framleiðarin hevur hildið sína skyldu at gjalda pant og rakstrargjald, verður pantumsitarin at bera kostnaðin av grannskoðanini gjøgnum rakstrargjaldið.

*Kæra*

**§ 15.** Avgerðir sambært hesi kunngerðini kunnu kærast til landsstýrisfólkið. Kærufreistin er fýra vikur frá degnum, tá ið kærarin hevur fingið fráboðan um avgerðina.

*Revsing*

**§ 16.** Brot á § 4, stk. 1, § 5, § 7, stk. 1-2, § 8, stk. 1-4, § 10, stk. 7, verða revsað við sekt.

*Stk. 2.* Revsiábyrgd kann verða áløgd løgfrøðiligum persónum sambært reglunum í 5. kapitli í revsilógini.

*Gildiskoma*

**§ 18.** Henda kunngerðin kemur í gildi 1. oktobur 2025

Umhvørvis- og vinnumálaráðið, dagfesting.

**Ingilín Strøm**

landsstýrisfólk

/ Pól E. Egholm

Fylgiskjal 1

***Samstarvsøkir***

Et billede, der indeholder tekst, skærmbillede, Font/skrifttype, diagram

Automatisk genereret beskrivelse

